Roberto Gabetti

Architet piemontèis.
Robert Gabet (an italian Roberto Gabetti) a l'é nassù a Turin ël 29 novèmber 1925 e a l'é ambelelà a l'é mòrt ai 5 dzèmber 2000. A l'é laureasse an architetura al Politécnich ëd Turin con ël professor Giovanni Muzio dël 1949. Për sinquant'agn a l'ha mostrà al midem politécnich prima com assistent d'angegnerìa architetural (dal 1950), peui com agiut e assistent a la cadrega ëd Carl Molin (dal 1953) e a la fin com ordinari ëd composission architetural (dal 1967).
Na part amportanta 'd sò angagg d'ansegnant e dot a l'é dedicà a l'arforma dij modej formativ e dle struture dla scòla turinèisa ('me la Librarìa Sentral d'Architetura, dont a l'é stàit diretor fin-a 'l 1986).

A taca motobin prest con soa atività 'd progetassion. Con Aimar Ìsola a l'ha duvertà në studi d'architetura an contrà Pàul Flip Sach a Turin.
Fra soe prime euvre a-i é la Borsa Valor ëd Turin e la Botega d'Erasm (Turin, 1957-1959). A l'é stàit ël fondator dl'architetura neoliberty, ch'a vorìa fé seurte l'architetura italian-a da l'àmbit dl'architetura moderna. L'atività dlë studi ëd Gabet e Ìsola a va anans con intensità ant j'agn apress con n'atension particolar a le sperimentassion tecnològiche e con n'indiferensa vers ij pregiudissi ideològich e figurativ dla generassion dj'architet tìpich modernista e brutalista 'd sò temp.
Dël 1977 l'arvista Controspazio a dédica 'n nùmer monogràfich a j'euvre dij doi architet turinèis che, combin ch'a son batìe dzortut an Piemont, as vagno fama an tuta l'Italia e a lë strangé. Vàire monografìe e doe esposission dël 1996 a la Basìlica Paladian-a ëd Vicensa e a l'Institut français d'architecture ëd Paris a confermo l'esperiensa ëd Gabet com un-a dle pì originaj ant l'Italia apress la guèra.
A l'é stàit marià con Margrita Gromis ëd Tran-a. Ij doi a l'han avù 'l fieul Lodovich Gabet. J'anvod a son Andrea Gabet e Giulia Gabet.

Gabetti, Roberto
Categorìa:Përsonalità turinèise